Keskustan, perussuomalaisten ja kokoomuksen tappio kuntavaaleissa kiristää tunnelmia sekä hallituksessa että hallituspuolueissa.

Perinteisesti pääministeripuolue menestyy kehnosti kuntavaaleissa. Nyt tulos oli koko hallituksen kannalta poikkeuksellisen huono. Puheenjohtaja Juha Sipilän puolue keskusta teki historiansa surkeimman kuntatuloksen vuoden 1953 jälkeen.

Perussuomalaiset menettivät 3,5 prosenttiyksikköä kannatuksestaan. Kokoomus säilyi suurimpana kuntapuolueena, mutta senkin suosio laski yli prosenttiyksikön.

Hallituksen näkymät olisivat synkät, jos nyt olisi pidetty eduskuntavaalit. Keskusta, kokoomus ja perussuomalaiset olisivat hävinneet yhteensä 26 paikkaa.

Kokoomus olisi voittanut 11 paikkaa, mutta keskusta olisi hävinnyt saman verran ja perussuomalaiset olisi menettänyt huikeat 26 paikkaa.

Eduskuntavaaleihin on kaksi vuotta. Sipilän hallitus aloittaa niihin valmistautumisen tämän kuun lopussa pidettävissä vaalikauden puolivälin neuvotteluissa.

Hallituksella on tarve ja mahdollisuus korjausliikkeisiin. Yksi niistä on ministerikierrätys.

Todennäköistä on, että hallituksen ministereiden määrää lisätään kolmella. Kukin hallituspuolue saisi yhden uuden ministerin.

Uusien kasvojen lisäksi hallitus yrittää sopia sote-uudistuksen toteutuksesta ja ottaa hyödyn orastavasta talouskasvusta ja kohentuneesta työllisyydestä.

Hallitusyhteistyön suurin kysymysmerkki on perussuomalaiset. Vaalitappioon uransa päättävä puheenjohtaja Timo Soini siirtyy sivuun.

Video: Timo Soini perussuomalaisten vaalivalvojaisissa 9. huhtikuuta 2017.

Riippuu pitkälti kesäkuun puoluekokouksen tunnelmasta ja valinnoista, kuinka halukkaita perussuomalaiset ovat jatkamaan hallituksessa.

Sipilä ja kokoomuksen puheenjohtaja Petteri Orpo huokaissevat helpotuksesta, jos perussuomalaiset valitsevat puheenjohtajakseen kansanedustaja Sampo Terhon.

Terho on innokkaasti kannattanut nykyistä hallitusta. Europarlamentaarikko Jussi Halla-ahon valinta olisi keskustalle ja kokoomukselle kauhistus.

Halla-ahon valinta saattaisi tarkoittaa perussuomalaisten lähtöä hallituksesta, jos keskusta ja kokoomus eivät suostu kiristämään maahanmuuttopolitiikkaansa. Hallitusyhteistyön lisäksi vaakakupissa painavat maakuntahallinnon toteutus ja sote-uudistus.

Hallituksen sisäiset jännitteet eivät päättyne kesällä. Elokuussa hallituksen on sovittava uudesta esityksestä valtion talousarvioksi. Se on vaalikauden toiseksi viimeinen budjetti, ja yleensä niiden käsittely vaikeutuu vaalien lähetessä.

Keskustan kannattajat saattoivat hylätä Sipilän.

Sipilän keskustalle vaalitappio tuli tutussa tilanteessa. Pääministeripuolue on vuodesta 1984 lähtien hävinnyt kuntavaalit, ja hallitusyhteistyö kokoomuksen kanssa on perinteisesti syönyt keskustan kannatusta.

Sote-riitelyssä Sipilä ja keskusta jäivät sivuun. Etulinjassa olivat terveyspalveluiden valinnanvapaudella pelotelleet sosiaalidemokratit ja kokoomus, joka puolusti palveluiden ulkoistamista.

Vihreiden koulutusleikkauksiin keskittynyt vaalityö saattoi nakertaa kokoomuksen ja keskustan suosiota. Korkeakoulujen säästöjen lisäksi vihreät arvosteli ahkerasti ammatilliseen koulutukseen tehtyjä leikkauksia.

Sipilä arveli vaali-iltana, että keskusta on ollut koko alkuvuoden poliittisessa sillassa. Sipilä itse ajautui siilipuolustukseen, kun hän oli haluton selvittämään lähipiirinsä liikesuhteita kaivosyhtiö Terrafamen kanssa.

Pääministerin luotettu liikenne- ja viestintäministeri Anne Berner (kesk) joutui syksyllä eduskunnan tarkastusvaliokunnan kuultavaksi. Valiokunta selvitti kuukausia vyyhtiä, johon oli kiedottu lentokenttäyhtiö Finavian johdannaiskaupat ja Bernerin omia liiketoimintoja.

Keskustan kannattajat saattoivat hylätä Sipilän, koska puolueen vahvoissa vaalipiireissä äänestysprosentti jäi alle koko maan 58,8 prosentin. Oulussa äänestysprosentti oli 56,9, Keski-Suomessa 58, Savo-Karjalassa vain 54,8 ja Kaakkois-Suomessa 56,4.

Sosiaalidemokraattien, kokoomuksen ja vihreiden ydinalueilla kuntavaalit kiinnostivat selvästi enemmän. Helsingissä, Varsinais-Suomessa ja Pirkanmaalla äänestysprosentti oli yli 60.

Kokoomus hävisi hiukan enemmän kuin keskusta, mutta puolue on vaalien jälkeenkin suurin kuntapuolue. Siitä puheenjohtaja Orpon pitää kiittää pormestariehdokasta Jan Vapaavuorta, joka veti kokoomuksen vaalivoittoon Helsingissä.

Vihreiden uskottavuutta vahvisti menestys Jyväskylässä ja Turussa.

Voittajia vaaleissa olivat pienet oppositiopuolueet, joista vihreät teki historiansa parhaan tuloksen kunta- tai eduskuntavaaleissa. Puolueen ääniosuus oli 12,4 prosenttia, jolla saisi eduskuntaan yli 20 kansanedustajaa.

Vihreiden menestyksessä oli poikkeuksellista se, ettei sitä tehty Helsingissä, vaikka pääkaupunki on puolueen vahvinta aluetta. Puolueen uskottavuutta vahvisti ykköspaikan valtaus Jyväskylässä ja sosiaalidemokraattien ohittaminen Turussa.

Helsingissä vihreät menestyivät kohtuullisesti. Puheenjohtaja Ville Niinistö tunnusti sunnuntaina, että kokoomuksen pormestariehdokkaan Vapaavuoden karisma ratkaisi vaalin.

Vapaavuori sai yli kolme kertaa enemmän ääniä kuin vihreiden ehdokas Anni Sinnemäki. Vapaavuori keräsi huikeat 29457 ääntä. Sinnemäen saalis oli 8854 ääntä.

Vasemmistoliitto teki sunnuntaina puoluehistoriaa. Se voitti ensimmäisen kerran kuntavaaleissa ja nousi tasoihin perussuomalaisten kanssa.

Puheenjohtaja Li Andersson onnistui vaalikampanjassaan. Se näkyi puolueen koko maan tuloksessa ja Anderssonin henkilökohtaisessa äänimäärässä. Andersson veti Turussa vasemmistoliiton aivan sosiaalidemokraattien kantaan.

Suurin oppositiopuolue Sdp menestyi kehnosti. Vain 19,4 prosentin ääniosuus on Sdp historian heikoin kuntatulos. Vuoden 2012 vaaleissa puolue menestyi paremmin, vaikka se oli hallituksessa. Sdp:n pieni tappio tuli käytännössä Helsingin tuloksesta.

Puolueen taustavaikuttajan mukaan vaalien kakkossija pelastaa puheenjohtaja Antti Rinteen. Puheenjohtajan haastajat tuskin yrittävät junailla ylimääräistä puoluekokousta alle kaksi vuotta ennen eduskuntavaaleja.

Näyttävimmät tulokset tekivät Rinteen mahdolliset haastajat. Sanna Marinin johdolla Sdp valtasi kokoomukselta Tampereen ykköspuolueen aseman. Vantaalla Sdp torjui Antti Lindtmanin vetämänä kokoomuksen hyökkäyksen.